Portas avertas per il rumantsch

Da Anna-Alice Dazzi Gross

La lingua è ina da las pli impurtantas furmas d'expressiun da l'uman. Sco l'uman è ella capabla da surviver e da sa realisar plainamain, mo sch'ella po sa sviluppar en ils pli differents champs da la vita. Nus communitgain cun differenta glieud, en differents lieus ed en differentas situaziuns, e perquai è nossa lingua uschè ritga, variada e sa mida permanentamain. En la vita privata duvrain nus ina lingua pli intima ch'en la professiun, sin via discurrin nus pli libramain che davant ina radunanza communala. Era sche nus crajain da duvrar ina lingua, discurrin u scrivain nus en realitad differentas furmas da questa lingua: il dialect da famiglia, il dialect da nossa vischnanca u da nossa regiun e la lingua scritta. Quai vala per tut las linguas dal mund. Il rumantsch nun è in'excepziun.
Jau sun creschida si en Engiadin'Ota, a Samedan, en ina famiglia rumantscha. A chasa discurrivan nus rumentsch da S-chanf, il dialect da mes geniturs. En il vitg duvrava jau il rumaintsch da Samedan, ed a scola hai jau emprendì da scriver rumauntsch da l'Engiadin'Ota, il puter. Jau aveva damai a disposiziun, tut tenor la situaziun, trais differentas variantas rumantschas, dentant fitg parentas. Detg spert hai jau lura però fatg stim ch'jau na poss duvrar mia lingua adina e dapertut en la vita da mintgadi: sper las gasettas rumantschas avevan nus a chasa sa chapescha era gasettas e cudeschs tudestgs, las emissiuns da radio e televisiun eran per gronda part en dialect tudestg u en tudestg da scrittira. Sin via er'jau pli e pli sfurzada da discurrer sper il rumantsch era dialect tudestg. A scola dominava – suenter ina curta "fasa rumantscha" da quatter onns – adina dapli il tudestg. Ils cudeschs, che m'interessavan e ch'èn stads impurtants per mes svilup persunal, hai jau legì per gronda part en tudestg, essend che quels n'existivan betg en lingua rumantscha.
Plaun a plaun e bunamain a la zuppada fugiva uschia il rumantsch or da mes mintgadi, ed adina pli savens pudev'jau duvrar quel mo pli en famiglia u cun amis. Sut l'influenza dal tudestg e per mancanza dal diever en tschertas situaziuns communicativas ristgava mes rumantsch da daventar adina pli pover. Jau stueva bunamain temair ch'in bel di ma mancassan insumma ils pleds per m'exprimer en mi'atgna lingua. Experientschas sumegliantas vegnan ad avair fatg bleras Rumantschas e blers Rumantschs, betg mo en Engiadin'Ota!
Sco studentessa sun jau lura vegnida confruntada il 1982 cun l'idea dal rumantsch grischun. Malgrà ina tscherta sceptica envers quest project, m'ha fascinà la pussaivladad da dar al rumantsch dapli preschientscha cun in linguatg surregiunal. Ils singuls idioms sco gruppas linguisticas pitschnas, mintgin per sasez, na pudevan numnadamain betg pli garantir questa preschientscha en nossa societad da communicaziun moderna. Pelvair ina nauscha premissa per pudair far frunt al tudestg.
Tras la lavur pratica cun il rumantsch grischun sun jau m'avischinada plaun a plaun a questa nova furma scritta ed hai constatà cun plaschair quantas portas che s'han avertas! Cun far numerusas translaziuns da texts dals li differents secturs – che fin qua na vegnivan betg publitgads per rumantsch – han ins pudì garantir bain svelt ina meglra preschientscha da nossa lingua. Grazia a questas publicaziuns ha ins pudì stgaffir expressiuns e pleds novs che mancavan al rumantsch. Nus essan era vegnids confruntads cun modas da s'exprimer che eran novas per nus Rumantschs. Surprais avain nus constatà ch'il rumantsch s'adattescha per exempel senz'auter sco lingua da publicitad u ch'el po vegnir duvrà fitg bain era per rapports da sport, instrucziuns dal diever d'apparats tecnics u per scrittiras giuridicas, era sche quels texts novs eran per nus l'emprim in pau esters.
Questa lavur da translaziuns ans ha permess d'elavurar durant ils davos tredesch onns ina banca da datas voluminusa cun passa 170'000 pleds ed expressiuns en rumantsch grischun. L'experientscha ha mussà che quest stgazi da pleds po servir era als idioms e ch'ins po adattar ils pleds senza pli grondas difficultads a l'agen idiom. Avant dus onns ha la Lia Rumantscha perquai decidì d'edir sia collecziun da pleds en furma da cudesch sut il num "Pledari grond". Entaifer curt temp è il cudesch stà exaust, quai che demussa il grond basegn per nova terminologia rumantscha. Il Pledari grond exista oz era sin discs per ils differents sistems da computer. El na vegn betg mo duvrà per scriver texts en rumantsch grischun, ma serva er a bleras chanzlias communalas, a las redacziuns da gasettas, radio e televisiun sco er ad autras persunas en las regiuns per translatar texts en ils differents idioms. Il material da pleds novs ha era pudì far bun servetsch tar l'elavuraziun da novs meds d'instrucziun e da cudeschs da scola en ils differents idioms.
Uschia daventa pussaivel in barat constant e fitg impurtant tranter ils idioms e la lingua da scrittira surregiunala. Il rumantsch grischun, ch'è vegnì creà a basa dals idioms existents, retira sia substanza dals idioms e furnescha da sia vart a las variantas regiunalas la nova terminologia. Da quest barat profitescha finalmain il rumantsch insumma.
A basa da mias experientschas praticas cun il rumantsch grischun èsi per mai cler: la lingua da standard n'è betg l'unic salvament per il rumantsch, ella è però ina premissa indispensabla per mantegnair e rinforzar nossa lingua. Tut las emprovas da declerar in dals idioms sco lingua da standard han fatg naufragi, perquai vegn per mai oz en dumonda mo il rumantsch grischun sco lingua da scrittira unifitgada. Ils resultats da l'enquista davart l'acceptanza dal rumantsch grischun, fatga per incumbensa da la regenza grischuna, han confermà quai cleramain.
Il rumantsch grischun ha mess en moviment bler e blers, per mai in segn d'ina vitalitad surprendenta da la cuminanza rumantscha. Cun il rumantsch grischun èn s'avertas pliras portas fin qua serradas a la lingua rumantscha. Sche nus vulain laschar avertas questas portas, vegnin nus Rumantschas e Rumantschs a stuair decider cuminaivlamain.